Ir-Regolament Tal-Kummissjoni (KE) Nru 1228/1999
tat-28 ta' Mejju 1999
dwar is-serje ta' data li għandha tiġi prodotta għall-istatistiki tas-servizzi ta' l-assigurazzjoni
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE, Euratom) Nru 58/97 ta' l-20 ta' Diċembru 1996 dwar l-istatistiki strutturali tan-negozju [1], kif l-aħħar emendat mir-Regolament (KE, Euratom) Nru 410/98 [2], u b'mod partikolari l-Artikoli 12 (ii), (v) u (vii) tiegħu,
(1) Billi r-Regolament (KE, Euratom) Nru 58/97 jistabbilixxi struttura komuni għall-produzzjoni ta' l-istatistiki tal-Komunità dwar l-istruttura, l-attività, il-ħidma u l-kompetittività tas-settur ta' l-assigurazzjoni fil-Komunità;
(2) Billi huwa meħtieġ li tiġi speċifikata l-frekwenza għall-kumpilazzjoni ta' l-istatistiki multiannwali tas-servizzi ta' l-assigurazzjoni; billi huwa meħtieġ li tiġi speċifikata l-ewwel sena ta' riferenza għall-kumpilazzjoni tar-riżultati kif stabbilit fl-Anness 5 tar-Regolament (KE, Euratom) Nru 58/98; billi huwa meħtieġ li tiġi speċifikata l-analiżi tar-riżultati għall-produzzjoni ta' l-istatistiki tas-servizzi ta' l-assigurazzjoni;
(3) Billi l-miżuri li għalihom hemm provdut f'dan ir-Regolament huma bi qbil mal-Kumitat tal-Programm ta' l-Istatistika,
ADOTTAT DAN IR-REGOLAMENT
L-Artikolu 1
Il-frekwenza għall-kumpilazzjoni tal-karatteristiki multiannwali, l-analiżi tar-riżultati u l-ewwel sena ta' riferenza għall-kumpilazzjoni tar-riżultati li hemm riferenza għalihom fl-Artikoli 4,8 u 9 tar-Regolament (KE, Euratom) Nru 58/97 huma speċifikati fis-serje ta' data fl-Anness ma' dan ir-Regolament.
L-Artikolu 2
1. L-Istati Membri għandhom jipproduċu dawn is-serje għad-data li tikkonċerna s-sena ta' riferenza 1999 u s-snin sussegwenti għall-karatterisitiki tal-Lista A elenkati fil-paragrafu 3, is-Taqsima 4 ta' l-Anness 5 tar-Regolament (KE, Euratom) Nru 58/97 u għad-data li tikkonċerna s-sena ta' riferenza 2003 u s-snin sussegwenti għall-karatteristiki tal-Lista B kif elenkati fil-paragrafu 4, it-Taqsima 4 ta' l-Anness 5 tar-Regolament imsemmi.
2. L-Istati Membri għandhom jipproduċu wkoll dawn is-serje għall-karatterisitiki tal-Lista A għas-snin ta' riferenza 1996, 1997 u 1998 fejn dan jikkorrispondi mal-prattiki nazzjonali eżistenti u għall-karatterisitiki tal-Lista B għas-snin ta' riferenza 2000, 2001 u 2002 fejn dawn jikkorrispondu mal-prattiki nazzjonali eżistenti.
L-Artikolu 3
Dan ir-Regolament għandu jidħol fis-seħħ fl-20 ġurnata wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta' Mejju 1999.